Aan die Haak: Hou hierdie spasie dop!
Na die winter het ek myself belowe dat ek eers al die wol wat ek het gaan ophekel voor ek nuwes koop. Uiteindelik is die twee kniekombersies toe mos klaar (in my laaste blog) en toe raak ek so besig dat ek nooit in Nelspruit uitkom om weer wol te koop nie!
Vrydag het ek darem die kans gekry en die wolwinkel ingevaar. Ek weet nie hoe julle is nie maar as ek voor daai rak staan en al die kleure en dinge sien, kan ek nooit besluit wat, hoe en hoeveel nie! Hierdie keer het ek darem 'n vriendin saamgehad wat bietjie druk op my gesit het om 'n keuse te maak (anders was dit seker weer ure se besluitneming).
Noudat die wol gekoop is, is die lekkerte om te besluit wat ek daarmee gaan hekel. En glo my, ek het al 'n paar keer begin en weer uitgetrek en oor begin. Hou hierdie spasie dop!
Ek staan elke oggend half 5 op om te gaan gym. Dis iets waaraan mens nogal verslaaf raak, en wanneer ek dit nie doen nie, voel my dag heel deurmekaar. Die stil dorp en die sonsopkoms maak dit die moeite werd, en daar is min dinge so verfrissend soos die vars gevoel vroeg in die oggend. Veral in 'n plek soos Malelane wat maar erg warm word. Hierdie foto is vir die laatslapers, sodat julle kan sien hoe mooi die son opkom in die laeveld!
Posted by Elsa at 03:36